Semiha Borovac

**Semiha Borovac** (Sarajevo, 2. marta 1955) bosanskohercegovačka je političarka. Od 31. marta 2015. do 23. decembra 2019. godine bila je na funkciji ministrice za ljudska prava i izbjeglice, te je član Stranke demokratske akcije.

## Mladost 
Semiha Borovac je rođena 2. marta 1955. u Sarajevu. Godine, 1969. završila je osnovnu "Ahmet Fetahagić", nakon čega je završila Drugu sarajevsku gimnaziju 1973. Nakon toga, diplomirala je na Pravnom fakultetu Univerziteta u Sarajevu 1977.

Iste godine počela je i raditi kao stručni saradnik u Sindikatu SRBiH. Tu je radila sve do 1983, kada je postala upravni inspektor u sarajevskoj općini Novo Sarajevo. Tri godine nakon toga, postala je 1986. sekretarica Vijeća udruženog rada SO Novo Sarajevo, te je do bila sve do 1990. Od 1990. do 1992. godine bila je pomoćnica sekretara SO Novo Sarajevo. Semiha Borovac je od početka ratnih sukoba u Bosni i Hercegovini 1992. do 1996. bila pomoćnica sekretara IO općine Novo Sarajevo. Nakon toga, Borovac je 1996. bila šef kabineta načelnika te općine.

## Politička karijera 
Nakon prvih općih izbora 1996. u Bosni i Hercegovini Borovac je postala za zamjenica tadašnjeg ministra pravde Kantona Sarajevo Jusufa Zahiragića, što je bila do 2000. godine. Na idućim općim izborima u Bosni i Hercegovini 1998. godine izabrana za zastupnicu u Zastupničkom domu Parlamenta FBiH i za zastupnicu u Domu naroda Parlamenta FBiH, gdje je postala šef kluba Bošnjaka. Nakon toga, Borovac je od 2000. do 2005. godine bila zastupnica u Skupštini Kantona Sarajevo, nakon čega je 2005. izabrana za gradonačelnicu Sarajeva. Nakon toga, bila je 2010. godine savjetnik tadašnjeg premijera Federacije Bosne i Hercegovine Nermina Nikšića, nakon čega je postala koordinator za reformu javne uprave u Bosni i Hercegovini od 2010. do 2015.

Semiha Borovac je 31. marta 2015. imenovana za ministricu za ljudska prava i izbjeglice Bosne i Hercegovine u sklopu vlade između Stranke demokratske akcije (SDA), Srpske demokratske stranke (SDS) i Hrvatske demokratske zajednice BiH (HDZ BiH), na čijem je čelu Denis Zvizdić.

Semiha Borovac osim bosanskog, govori i engleski jezik.

### Stranačka karijera 
Semiha Borovac je od 2000. do 2004. bila sekretarica Glavnog odbora Stranke demokratske akcije (SDA) Kantona Sarajeva. Od 2002. do 2009. godine Borovac je imenovana za člana komisije za Statut i Poslanik te stranke, nakon čega je 2003. godine imenovana za pravna pitanja Savjeta SDA, što je isto bila do 2009, a od 2007. bila predsjednica te komisije. Godine 2005. Borovac je imenovana za člana glavnog odbora te stranke, što je i danas. 2010. Semiha Borovac je bila predsjednica komisije odbora za pravna pitanja SDA Kantona Sarajevo. Te godine bila je i predsjednica Međunarodnog naučnog skupa "20 godina SDA".

Semiha Borovac je bila predsjedavajuća III Kongresa SDA Bosne i Hercegovine 2001. godine, IV Kongresa 2005. i predsjedavajuća V Kongresa SDA 2009. godine.

## Porodica 
Semiha Borovac je udata i ima dvije kćerke.

## Reference 
Kategorija:Rođeni 1955.
Kategorija:Živi ljudi
Kategorija:Biografije, Sarajevo
Kategorija:Bosanskohercegovački ministri
Kategorija:Bosanskohercegovački ministri za ljudska prava i izbjeglice
Kategorija:Bosanskohercegovački političari
Kategorija:Političari Stranke demokratske akcije
Kategorija:Političari Federacije Bosne i Hercegovine